На основу члана 2. тачке 17. Одлуке о организацији и начину рада Извршног већа Аутономне Покрајине Војводине ("Службени лист АП Војводине", број: 10/92, 12/92, 1/95, 3/02, 23/02, 17/03), а у вези с чланом 20. став 1. Закона о привредним друштвима ("Службени гласник РС", број 125/04),

Извршно веће Аутономне Покрајине Војводине, на седници одржаној 6. јула 2005. године, донело је

Одлуку о употреби имена "Војводина"

Одлука је објављена у "Службеном листу АПВ", бр. 10/2005 од 12.7.2005. године.

**Члан 1.**

Овом одлуком уређује се употреба имена "Војводина" и начин давања сагласности на употребу имена "Војводина" .

**Члан 2.**

Име "Војводина" могу у свом називу да користе привредна друштва, установе, удружења (у даљем тексту: организације), на начин да се употребом имена "Војводина" не доводи у питање углед Аутономне Покрајине Војводине.

Име "Војводина" може се користити и на маркама алкохолних пића, када су алкохолна пића произведена у складу са прописаним стандардима, о чему је подносилац захтева дужан да приложи одговарајућу документацију.

**Члан 3.**

Сагласност на употребу имена "Војводина" даје покрајински орган управе надлежан за одређену област.

Ако не може да се утврди који је покрајински орган управе надлежан за давање сагласности, сагласност даје покрајински орган управе надлежан за послове управе.

Сагласност се даје на основу писменог и образложеног захтева.

На издато решење плаћа се покрајинска административна такса у висини одређеној посебним актом.

По жалби на решење покрајинског органа управе, решава Извршно веће Аутономне Покрајине Војводине.

**Члан 4.**

Ова одлука ступа на снагу осмог дана од дана објављивања у "Службеном листу Аутономне Покрајине Војводине".

**Извршно веће Аутономне Покрајине Војводине**

Број: 010-00005/2005

Нови Сад, 6. јул 2005. године

Председник

Извршног већа,

мр **Бојан Пајтић**, с.р.